Pokrenuli su priču bez gradskog i državnog novca, u prostor od 1500 četvornih metara dovezli su stotinjak oldtimera, motora i bicikala, na prošloj Noći muzeja posjetilo ih je najviše građana, čak više od 15 tisuća, dolazili su turisti iz 40 zemalja iz cijeloga svijeta, priređuju uspješne ture za tisuće učenika osnovnih i srednjih škola i djece vrtićke dobi, a danas im, čini se, prijeti – zatvaranje.

Četvero volontera

U prostoru bivše zagrebačke tvornice Pluto, u Ulici Ljudevita Posavskog, lani je u srpnju službeno otvoren Muzej automobila Ferdinand Budicki.

U njemu je sadržano 115 godina povijesti automobilističke kulture u Hrvatskoj. Prikupljeno je nekoliko tisuća fotografija od kojih mnoge dosad nisu viđene, a napisana je i prva monografija na temu najvažnijeg proizvoda u novijoj povijesti grada, koji je zauvijek promijenio društvene procese. Cijelu tu priču danas vodi četvero volontera na čelu s inicijatorom i voditeljem projekta Valentinom Valjkom.

Foto: Željko Lukunić/PIXSELL

Prostor su od grada Zagreba dobili na korištenje na dvije godine, a 18. prosinca upravo taj ugovor istječe.

– Nemamo sredstava da plaćamo sve što trebamo za ovaj golemi prostor. Samo za račune Holdinga mjesečno trebamo davati 20 tisuća kuna. Mnogo smo postigli u ove dvije godine, u međuvremenu su nam svi obećavali brda i doline, ali nitko nam nije pomogao – rekao je Valentino Valjak i dodao da je to pravi primjer funkcioniranja u našoj zemlji.

– Svima su usta puna hvale za ovaj projekt, tu su se i po nekoliko puta s nama fotografirali i gradonačelnik i predsjednik, ali kada se ugase svjetla, ostaje nam hladan prostor i gomila računa. Trnovit je to put, ali ne želimo da priča prestane – istaknuo je Valjak.

Pokroviteljstvo Skupštine

Ako ne riješe račune, prijeti im selidba iz prostora bivše tvornice Pluto. No, voditelj Muzeja kaže da se sastao s predsjednikom Gradske skupštine Darinkom Kosorom koji im je obećao da će se udružiti s gradom Zagrebom te uzeti projekt pod svoje pokroviteljstvo.

– Nadamo se da ćemo ući u gradski proračun – rekao je Valentino Valjak.